Koikile Arruabarrena Lekuona

Koikile Arruabarrena Lekuona (Oiartzun, Gipuzkoa, 1961eko urriaren 23a) irakaslea eta “Koikile Arruabarrena haurtzaindegia”ren sortzailea da. 41 urte eman ditu Oiartzungo haur-eskoletan irakasle.

 Bizitza 
Juaneneko Iñaki Arruabarrena Ansa eta Borrondiko Jabiera Lekuona Arsuagaren alaba zaharrena da. Xabier, anaia gazteagoa du. Iturriotz auzoan jaio zen eta bertan bizi da. Celes Urdapilletarekin sortutako familian jaio ziren Mirari eta Iñaki seme-alabak.  

Aitaren lanbidea tarteko, Zegaman eman zion hasiera eskola bizitzari. Bertan bi urte igaro ondoren, Iturriotzeko eskolara pasa zen eta handik mojen eskolara, OHOko ikasketak bukatu arte. Batxilergo ikasketak Oiartzo ikastolan burutu zituen, baina ez berak nahi bezala. Ezin izan zuen frantseseko irakasgaia gainditu, eta frustrazio horrek eramango zuen ikasketekin jarraitzeari uko egitera. Ondorioz, ezin izan zion heldu berak hainbeste amesten zuen irakasle ikasketak egiteari.

 Haurren mundua 
Betidanik izan zuen argi haurrekin  nahi zuela lan egin. Txikitatik, jada, arreta berezia ematen zien haur jaio berriek eta hauen inguruan igarotzen zuen jolas denbora luzea. Handitzen zihoan heinean haur eskola batean lan egitearekin amesten zuen eta baita haur eskolaren ezaugarriak nolakoak izango ziren aurreikusten zituen: haur gutxi, irakaslea oso gertukoa izango zena, herriko ipuinak kontatuko zizkiena, haurrekin zein jolas egingo zituen, mendiko irteerak, naturarekin harremana, baserriko bisitak... eta modu horretan mamitzen joan zen bere bokazio eta ametsa. Orduko legeek haurtzaindegian lana egiteko aparteko titulaziorik eskatzen ez zutenez, bide hori hartzea erabaki zuen. 1979an puerikulturako ikasketak egin eta ondorengo praktikak Iturburu udal haur-eskolan beteko zituen.

 "Koikile Arruabarrena" haurtzaindegia 
Oinarrizko ikasketak eskuan eta bere bokazioa eta haurren maitasuna lagun, berea izango zuen haurtzaindegia sortu zuen Iturriotzen. Udalaren baimena jasota, aitak prestatu zion etxe azpiko lokala eta familia osoaren laguntzaz egin ahal izan zion aurre proiektu berriari. Hasieran bi haurrekin hasiko zena,  apurka-apurka geroz eta familia gehiago hurbildu  eta laster beteko zitzaion prestatu zuen lekua. Horrek ekarriko zuen, baita ere, lankideak maila berean gehitzea. 

Hamasei urteko ibilbidea egin zuen. Une zail askori egin behar izan zion aurre baina beretzat zailenetakoa 1990 urteko lege aldaketa izan zen. LOGSE lege berriak haurtzaindegiak arautzen zituen eta bete beharreko baldintzen artean, titulazioarena izan zen oztopo nagusia. Ezinbestean aurre egitea tokatu zitzaion eta Jaurlaritzak antolatu zituen habilitazio ikasketak egin behar izan zituen, bere burua derrigortuta hasieran baina baita ere eskertuta bukaeran.  

 Oiartzungo Udal Ikastola Partzuergoa proiektu berria 
Ikastetxetan 2 urteko gelak irekitzen hasi zirenean, 0-3ko haur-eskolen etorkizuna kolokan jartzen hasi zen. Egoera horri aurre egin nahian eta Iturburu udal haur-eskolaren ekimenez, herrian zeuden ikastetxe guztiak bildu eta guztiontzat onuragarria izango zen herri proiektua mamitzen hasi zen udalaren laguntzaz baina ez zen lortu guztien arteko akordiorik. 

1999an Oiartzungo Udala eta Haurtzaro Ikastolaren artean URMENDI Haur eskola eratu eta martxan jarri zen 0-3 urte bitarteko haurren heziketa osoa bultzatzeko asmoz  eta era berean, ume bakoitzaren garapen egokia bideratzen laguntzeko.    Koikilek errealitate txikitik askoz handiagoa izango zen proiektua eraikitzen lagundu zuen, bertako partaide aktiboa izanik. 

Irakasle lanetan ekarpen interesgarriak egin ditu hainbat gairen inguruan. Idatziz jasoak daude, besteak beste, egokitzapen prozesua eta gurasoen harremana Haur ttiki bat dut eta haur-eskolan hasi behar dut  lanaren bitartez eta beste lankideekin egindako “Egokitzapena haur-eskolan” lana burututa. Taldean, baita ere, haurren elikadura prozesua aztertu eta dokumentazio lanaren ekarpena egin zuen.

Hasieran, Udal Ikastola Partzuergoak Koikile Arruabarrenaren lokalean jarraitu zuen lanean baina 2011ko uztailean, jada, amaiera eman zitzaion  Koikile Arruabarrena haurtzaindegia eraikinari. Ordutik aurrera,  Koikilek, Partzuergokoenak ziren lokaletan jarraitu zuen irakasle lanetan beste 12 urtez, 2023an jubilatu zen arte.
 Erreferentziak 

Kategoria:Oiartzuarrak
Kategoria:Gipuzkoako irakasleak
Kategoria:Emakume irakasleak
Kategoria:Emakume sortzaileak